D. Čaplovič, poslanec: (2004-09-08):
Vážení prítomní, všetci sa aspoň verbálne hlásime k priorite vzdelanosti, vedy a výskumu, tak ako je to v Európskej únii zvykom, tak ako znejú mnohé odporúčania komisií Európskeho parlamentu a samitov lídrov štátov tohto európskeho unionistického zoskupenia. Konkrétne lisabonský a barcelonský samit. Ak chceme podporiť úspešný priebeh výchovného a vzdelávacieho procesu, je nevyhnutné poskytnúť žiakom a študentom, účastníkom rôznych foriem a druhov ďalšieho vzdelávania najzákladnejšie pomôcky. Predovšetkým učebnice, skriptá a základnú študijnú literatúru. Preto sme presvedčení o tom, že na tento druh literatúry sa nemôžu vzťahovať rovnaké daňové predpisy ako na komerčné druhy literatúry a na bulvárnu tlač. Nakoľko zákonodarca a predkladateľ pri schvaľovaní zákona č. 222/2004 Z. z. neakceptoval návrhy poslancov na všeobecné oslobodenie kníh a periodickej tlače od dane alebo na ich zdanenie zníženou, prípadne symbolickou sadzbou dane, ako to poznáme v štátoch Európskej únie, navrhujeme oslobodiť od dane aspoň nevyhnutnú základnú učebnú a vzdelávaciu literatúru. Z hľadiska verejných výdavkov považujeme za nelogické a zbytočné zaťažovať obce ako zriaďovateľov základných škôl, samosprávne kraje ako zriaďovateľov stredných škôl a štátne a verejné vysoké školy ako kľúčových poskytovateľov najvyššieho vzdelania 19-percentnou daňou aj pri nákupe nevyhnutných učebníc, študijných materiálov a učebných pomôcok, ktoré sú potrebné na výchovu v rámci akreditovaných študijných programov. Účinnosť zákona navrhujeme od 1. januára 2005. Súčasne sme sa stotožnili s formálnymi pripomienkami Legislatívnej rady vlády, ktoré budeme akceptovať v druhom čítaní, samozrejme, po prejdení tohto zákona do druhého čítania. Súčasne by som vás chcel, vážené kolegyne, vážení kolegovia upozorniť, že už teraz sa ozývajú hlasy odporcov tohto návrhu, aby sme nemuseli povedať priamo, o čo im vlastne ide, že tento návrh nepodporia napriek oficiálne deklarovanej podpore vzdelanosti. Našli si, samozrejme, iné zdôvodnenie. Konkrétne svoje zamietavé stanovisko prezentujú tým, že Slovenská republika ako členský štát Európskej únie nemôže rozšíriť rozsah oslobodenia od DPH nad rámec šiestej smernice Rady Európy. Táto smernica umožňuje členským štátom vyňať z harmonizovaného systému DPH niektoré druhy výrobkov a služieb. Pripomínam, že článkom 13 pod písm. i) túto možnosť pripúšťa aj vo vzťahu k vzdelávaniu detí a mládeže vrátane vysokoškolského vzdelávania a poskytovania služieb a výrobkov súvisiacich s týmto vzdelaním. Je tiež pravda, že je to za predpokladu, že takúto činnosť vykonávajú buď verejnoprávne ustanovizne a iné inštitúcie, ktoré si prostredníctvom vnútroštátnej legislatívy plnia svoje poslanie. Avšak podľa viacerých ústavných právnikov, dokonca odborníkov na právo Európskej únie, s ktorými sme tento predpis konzultovali, je možné prekročenie hraníc europredpisu vecou výkladu, takže vyňatie týchto významných učebných pomôcok, konkrétne napríklad vysokoškolských učebníc, by nemalo byť v rozpore s uvedenou smernicou. Rád by som pripomenul váženému plénu, že aj Legislatívna rada vlády Slovenskej republiky, kde sú aj ústavní právnici a znalci európskeho práva, nemali k zákonu takúto pripomienku a zobrali len konštatujúc na vedomie stanovisko Ministerstva financií Slovenskej republiky. Záleží, samozrejme, na nás, na vašej veľkorysosti, či sme ochotní počúvať takýto návrh, či sa chceme v podstate pridať aj k niektorým ďalším členským štátom  Európskej únie, ktoré majú nižšiu alebo nulovú daň z pridanej hodnoty. Spomenul by som konkrétne vo Veľkej Británii je to nulová daň dokonca aj na celú škálu domácej pôvodnej literatúry vrátane vedeckej a vysokoškolskej. Tu mám celý zoznam z Anglicka, ktorý hovorí o tom, čo všetko je oslobodené až po malé skriptá a tak ďalej a tak ďalej okrem elektronických médií a nosičov. V susednom Maďarsku je nulová daň na všetky vysokoškolské učebnice a pomôcky. Tomu sa povie adresná, konkrétna a nielen deklaratívna podpora vzdelanosti. A ešte jednu pripomienku k niektorým kolegom poslancom, ktorí vyhlasujú, že nepodporia žiadne návrhy, ktoré by oslabili reformný proces. Tento návrh nie je oslabením reformného procesu. Tento návrh, ctené kolegyne, vážení kolegovia, je naopak práve o podpore reformného procesu. Ak hovoríme, že hnacím motorom permanentnej reformy, opakujem, permanentnej reformy je vzdelanosť, veda, výskum a informačné technológie a tento návrh je aj o podpore vzdelanosti, o podpore mladej generácie, neznamená prejedenie prostriedkov, lebo rozum, vzdelanosť sa zjesť nedajú. Naši študenti, učitelia, žiaci v základných školách by si zaslúžili, aby sme v tejto oblasti urobili zásadný krok a istou podpornou formou podporili tvorbu učebníc. Zaslúžia si to všetci. Rozhodnúť o tom môžu poslanci a pomôže to jednak školstvu, pomôže to mladej generácii, ak skutočne všetci myslíme na jej budúcnosť. Veľmi pekne vás prosím o podporu nášho návrhu. Ďakujem vám za pozornosť. (Potlesk.)